钦定古今图书集成/历象汇编/庶征典/第009卷 > 桓宽盐铁论 > 《论菑》
## 钦定古今图书集成/历象汇编/庶征典/第009卷 > 桓宽盐铁论 > 《论菑》

大夫曰：“巫祝不可与并祀，诸生不可与逐语。信往疑今，非人自是。夫道，古者稽之今，言远者合之近。日月在天，其征在人。菑异之变，夭寿之期，阴阳之化，四时之叙，水火金木，妖祥之应，鬼神之灵，祭祀之福，日月之行，星辰之纪，曲言之故，何所本始？不知则默，无苟乱耳。”

《文学》曰：“始江都相董生推言阴阳，四时相继，父生之，
子养之，母成之，子藏之，故春生仁，夏长德，秋成义，冬
藏礼，此四时之序，圣人之所则也，刑不可任以成化，
故广德教，言远必考之迩，故由恕以行，是以刑罚若
加于己，勤劳若施于身，又安能忍杀其赤子，以事无
用，罢弊所恃，而达瀛海乎，盖越人美蠃蚌而简太牢”，
鄙夫乐咋唶而怪《韶濩》。故不知味者以芬香为臭，不
知道者以美言为乱耳。人无夭寿，各以其好恶为命。
羿以功力不得其死，知伯以贪狠亡其身。天菑之
证，祯祥之应，犹施与之望，报各以其类及。故好行善
者，天助以福，符瑞是也。《易》曰：“自天祐之，吉无不利。”好
行恶者，天报以祸，妖菑是也。《春秋》曰：“应是而有天菑。”
周文武尊贤受谏，敬戒不殆，纯德上休，神祇相贶。《诗》
云：“降福穰穰，降福简简。”日者阳，阳道明；月者阴，阴道
冥。君尊臣卑之义。故阳先盛于上，众阴之类消于下。
月望于天，蚌蛤盛于渊。故臣不臣则阴阳不调，日月
有变，政教不均，则水旱不时，螟螣生。此灾异之应也。
四时代序，而人则其功，星列于天，而人象其行。常星
犹公卿也，众星犹万民也。列星正则众星齐，常星乱
则众星坠矣。